Μητροπολίτης Πέτρας και Χερρονήσου Νεκτάριος

Ο Νεκτάριος (κατά κόσμον Παπαδάκης, Καταλαγάρι Ηρακλείου, 17 Μαΐου 1951 - Αθήνα, 15 Οκτωβρίου 2015) ήταν Έλληνας θεολόγος και ιεράρχης, ο οποίος διετέλεσε Μητροπολίτης Πέτρας και Χερρονήσου της Εκκλησίας Κρήτης από το 1990 έως το 2015.

 Βιογραφικά στοιχεία 
Ο Νεκτάριος Παπαδάκης γεννήθηκε στο χωριό Καταλαγάρι της Επαρχίας Πεδιάδος στον Νομό Ηρακλείου στις 17 Μαΐου 1951. Τελείωσε τις εγκύκλιες σπουδές του στο Γυμνάσιο Αρχανών και στην συνέχεια φοίτησε στο Ανώτερο Φροντιστήριο της Ριζαρείου Εκκλησιαστικής Ακαδημίας. Ύστερα φοίτησε στην Θεολογική Σχολή του Πανεπιστημίου Αθηνών, απ΄ όπου αποφοίτησε το 1975.

Το 1969 εισήχθη δόκιμος στην Μονή Αγίου Γεωργίου Επανωσήφη. Τον Δεκέμβριο του 1970 εκάρη μοναχός στην ίδια μονή από τον τότε Πρωτοσύγκέλλο της Αρχιεπισκοπής Αρχιμανδρίτη Κύριλλο Κυπριωτάκη (μετέπειτα Μητροπολίτη Γορτύνης και Αρκαδίας). Τον Απρίλιο του 1971 χειροτονήθηκε διάκονος και τον Ιούνιο του 1972 πρεσβύτερος από τον Αρχιεπίσκοπο Κρήτης Ευγένιο Α΄.

Υπηρέτησε στην Ιερά Αρχιεπισκοπή Κρήτης ως διευθυντής του Γενικού Φιλόπτωχου Ταμείου, ως εφημέριος της Μονής Παναγίας Παληανής, ως ιερατικός προϊστάμενος του Ιερού Ναού Ευαγγελισμού της Θεοτόκου Σταυροφόρων, ως Γενικός Αρχιερατικός Επίτροπος και τέλος ως Πρωτοσύγκελλος της Αρχιεπισκοπής. Επίσης δίδαξε σε σχολεία της μέσης εκπαίδευσης. Προΐστατο του Χριστιανικού Συλλόγου «Οσία Ειρήνη η Χρυσοβαλάντου» και ήταν ιδρυτικό μέλος των Συλλόγων, Φίλων Αγίου Όρους Ηρακλείου Κρήτης και της Χριστιανικής Ένωσης Ηρακλείου «Ο Απόστολος Παύλος».

Στις 4 Οκτωβρίου 1990 εξελέγη από την Ιερά Επαρχιακή Σύνοδο της Εκκλησίας Κρήτης Μητροπολίτης Πέτρας και Χερρονήσου. Η χειροτονία του τελέσθηκε στις 6 Οκτωβρίου στον Μητροπολιτικό Ναό Αγίου Μηνά Ηρακλείου. Ενθρονίστηκε στις 7 Νοεμβρίου στον Μητροπολιτικό Ναό Μεγάλης Παναγίας Νεαπόλεως.

Μητροπολίτης Πέτρας και Χερρονήσου
Κατά τη διάρκεια της ποιμαντορίας του ιδρύθηκαν οι μονάδες φροντίδος ηλικιωμένων «Παναγία η Γερόντισσα» στο Οροπέδιο Λασιθίου, «Ο Άγιος Παντελεήμων» της ενορίας Αγίας Τριάδος της πόλεως του Αγίου Νικολάου και «Η Μεγάλη Παναγία» στη Λατσίδα Μεραμβέλλου. 

Αναστηλώθηκαν και συντηρήθηκαν πολλά εκκλησιαστικά μνημεία της Μητροπόλεως. Αναπαλαιώθηκαν και επαναλειτούργησαν οι μονές Αρετίου, η Παμμεγίστων Ταξιαρχών Κρεμαστών, Παναγίας Κεράς, Κοιμήσεως της Θεοτόκου Κρουσταλλένιας και Ζωοδόχου Πηγής Βιδιανής. Ιδρύθηκε και επανδρώθηκε η Ιερά Μονή Θεογγενήτορος Μοχού. Ανακαινίσθηκε εκ βάθρων και εμπλουτίστηκε με σημαντικά κτίσματα η Ιερά Μονή Αγίου Γεωργίου Σελληναρίου. Επίσης ανακαινίσε εκ βάθρων το κτήριο που στεγάζει τις διοικητικές υπηρεσίες της Ιεράς Μητροπόλεως.

Σε συνεργασία με το Πανεπιστήμιο Ιωαννίνων πραγματοποιήθηκε η διάσωση και έγινε ψηφιοποίηση του αρχείου της Χριστιανικής Δημογεροντίας Λασιθίου (1869-1898). Πρωτοστάτησε στην συγκρότηση ειδικής Συνοδικής Επιτροπής Θρησκευτικού Τουρισμού της Ιεράς Συνόδου της Εκκλησίας Κρήτης, της οποίας διετέλεσε Πρόεδρος.

Είχε τιμηθεί με το παράσημο των Αποστόλων Παύλου και Τίτου της Εκκλησίας Κρήτης, με το παράσημο του Ανωτέρου Ταξιάρχου του Τάγματος των Ιπποτών του Παναγίου Τάφου και τον Μεγαλόσταυρο του Αγίου Μάρκου μετά αστέρος του Πατριαρχείου Αλεξανδρείας, με το Χρυσό Αετό της Αποκαλύψεως της Ιεράς Πατριαρχικής Μονής Αγίου Ιωάννου του Θεολόγου Πάτμου, το Σταυρό της Αγίας Αικατερίνης της Ιεράς Μονής Σινά, το χρυσό Σταυρό μετά δαφνών του Ελληνικού Ερυθρού Σταυρού και με το Χρυσό Σταυρό της Χιλιετηρίδος της Ιεράς Μονής Ξενοφώντος Αγίου Όρους.

Απεβίωσε στις 15 Οκτωβρίου 2015 από καρκίνο σε νοσοκομείο των Αθηνών και τάφηκε στον αύλειο χώρο του Ιερού Μητροπολιτικού Ναού Μεγάλης Παναγίας Νεαπόλεως.

 Συγγραφικό έργο 
«Ο Αρχιεπίσκοπος Κρήτης Ευγένιος και η Εκκλησία της Κρήτης» - Εκδόσεις Ιεράς Μητροπόλεως Πέτρας και Χερρονήσου.
«Το Λασίθι στο πέρασμα των αιώνων»
«Κρητικόν Πανάγιον»

 Παραπομπές 

 Πηγές 
Ανδρέας Νανάκης, «Αρχιερείς της Κρήτης κατά τον 20ό αιώνα» στο «Πίστις δι’ αγάπης ενεργουμένη», Χαριστήριος Τόμος Σεβασμιωτάτου Αρχιεπισκόπου Κρήτης κ.κ. Τιμοθέου , Ηράκλειο (Έκδοσις Ιεράς Αρχιεπισκοπής Κρήτης) 2001,σελ. 246

 Εξωτερικοί σύνδεσμοι 
Εις μνημόσυνον αιώνιον Νεκταρίου αρχιερέως 
Παιδαγωγικές υπομνήσεις του Μητροπολίτη Πέτρας και Χερρονήσου Νεκταρίου 
Είδηση εκδημίας Μητροπολίτου Νεκταρίου και βιογραφικό σημείωμα
Ο Μητροπολίτης Ρεθύμνης και Αυλοποτάμου Ευγένιος για τον Μητροπολίτη Πέτρας Νεκτάριο - ΒΙΝΤΕΟ.
Στοχασμοί και ενθυμήσεις Μητροπολίτου Σάμου Ευσέβιου για τον αοίδιμο Μητροπολίτη- ΒΙΝΤΕΟ.

Κατηγορία:Μητροπολίτες Πέτρας και Χερρονήσου
Κατηγορία:Απόφοιτοι της Θεολογικής Σχολής του Εθνικού και Καποδιστριακού Πανεπιστημίου Αθηνών
Κατηγορία:Έλληνες θεολόγοι
Κατηγορία:Έλληνες εκκλησιαστικοί συγγραφείς